Deso Polxeła no la jera pì sul confin e no ła jera pì inportanta par ła strategìa. Ghe xe stà na crixi de ł'economìa par tuto el Połéxine; 'sta crixi ła se gà sentìa un fià de manco a Polxeła parché ła gà vegnù catarse propi suła strada e suła ferovìa che i gà meso xó int'i primi ani deła dominasion Savoia par unir Ferara co Rovigo. Parò ła crixi ła ghe xe stà l'isteso, cusì anca i laoradori de Polxeła i se gà xontà ałe proteste de ""Ła boje!"" int'i ani 1880, ma no ghe xe stà dà na vera solusion dała polìtega. Cusì anca i Polxełani i gà scuminsià ndar intel Mèsico e inte ła Mèrica del Sud, insiem co tanta altra xente vèneta che i vedéa intełe tere del continente nóvo ła soła vera speransa de ndar vanti vivar co dignità.